Nariadenie Komisie (ES) č. 2091/98
z 30. septembra 1998
o segmentácii rybárskej flotily spoločenstva a rybárskeho výlovu vo vzťahu k viacročným usmerňovacím programom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3760/92 z 20. decembra 1992 ustanovujúce systém spoločenstva pre rybolov a akvakultúru [1], naposledy zmenené a doplnené nariadením (ES) č. 1181/98 [2], a najmä na jeho článok 13,
keďže v súlade s článkom 5 nariadenia Rady (ES) č. 3699/93 z 21. decembra 1993, ktorým sa ustanovujú kritériá a dojednania pre štrukturálnu pomoc spoločenstva v sektore rybolovu a akvakultúry a pre spracovanie a obchodovanie s jeho výrobkami [3], naposledy zmeneným a doplneným nariadením Rady (ES) č. 25/97 [4], boli rozhodnutiami Komisie 98/119/ES až 98/131/ES [5] prijaté viacročné poradenské programy; keďže údaje potrebné na sledovanie týchto programov sa musia zasielať Komisii, vrátane údajov o rybárskom úsilí za jednotlivé plavidlá alebo zlúčené podľa segmentov flotily alebo podľa rybárskych oblastí v závislosti od konkrétnych prípadov;
keďže nariadenie Komisie (ES) č. 2090/98 [6] vytvára základ pre prenos údajov do registra rybárskych plavidiel spoločenstva;
keďže oznamovanie údajov o segmentácii rybárskej flotily a o rybárskom úsilí podľa rybárskych oblastí by malo odkazovať na údaje, ktoré obsahuje register rybárskych plavidiel spoločenstva;
keďže opatrenia ustanovené v tomto nariadení sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
Článok 1
Členský štát musí oznámiť segment, do ktorého patrí každé plavidlo zaradené do rybárskej flotily alebo akúkoľvek zmenu segmentu, do ktorého patrí existujúce plavidlo, do registra rybárskych plavidiel spoločenstva v súlade s ustanoveniami nariadenia (ES) č. 2090/98.
Kódy segmentov, ktoré sa majú používať, sú kódy uvedené v prílohe I.
Príslušné plavidlá sa identifikujú pomocou vnútorného čísla zaznamenaného v registri rybárskych plavidiel spoločenstva, ako je uvedené v prílohe I nariadenia (ES) č. 2090/98.
Článok 2
Pre každý segment, za ktorý členský štát predloží Komisii program obmedzenia rybárskeho výlovu, a to buď podľa rybárskych oblastí v súlade s článkom 6 rozhodnutia Rady 97/413/ES [7], alebo podľa segmentov, s cieľom vyrovnať akýkoľvek zostatok z predchádzajúceho viacročného poradenského programu čiastočným obmedzením činnosti, sa prijmú nasledujúce postupy:
- členský štát zozbiera jednotlivé údaje o rybárskom úsilí plavidiel v segmente alebo rybárskej oblasti,
- spracovanie týchto údajov pomocou počítačového programu vykoná členský štát,
- zaslanie jednotlivých údajov alebo údajov zlúčených podľa segmentov alebo rybárskych oblastí Komisii sa uskutoční raz ročne najneskôr do 31. marca za predchádzajúci kalendárny rok v súlade s tabuľkami A a B v prílohe II tohto nariadenia.
Článok 3
Pre segmenty, ktoré používajú aktívnu výstroj a na ktoré sa nevzťahujú programy uvedené v článku 2, členské štáty zozbierajú a spracujú minimálne údaje ustanovené v prílohe II, ktoré sú potrebné na zistenie, či sa úroveň ich činnosti nezvýši, alebo ak sa zvýši, na vyhodnotenie tohto zvýšenia. V tejto súvislosti sa uplatňujú nasledujúce postupy:
- minimálne údaje ustanovené v prílohe II, ktoré umožňujú monitorovanie vývoja rybárskej činnosti za príslušné segmenty, zozbiera a spracuje členský štát. Podrobné údaje o metódach odberu vzoriek vybraných pre každý segment flotily, spolu s hodnotami štatistických parametrov, ktoré vyjadrujú presnosť odhadov rybárskeho výlovu, sa zašlú Komisii v čase ich uplatňovania. Akýkoľvek iný postup, ktorý poskytuje výsledky s porovnateľnou presnosťou, je prijateľný za predpokladu, že ho schválila Komisia,
- výsledky sa zašlú Komisii raz ročne najneskôr do 31. marca za predchádzajúci kalendárny rok v súlade s tabuľkou B v prílohe II tohto nariadenia,
- ak členský štát zistí zvýšenie činnosti za daný segment, vypočíta účinok tohto zvýšenia na rybársky výlov za tento segment a informuje Komisiu o výsledkoch v súlade s článkom 2.
Článok 4
Členské štáty oznámia Komisii údaje uvedené v tomto nariadení digitálnym prenosom cez telekomunikačnú sieť v súlade s podrobnými pravidlami a kódmi uvedenými v prílohách I a II. Komisia potvrdí prijatie správ hneď po ich potvrdení v databáze.
Článok 5
Opravy nesprávnych informácií sa zašlú Komisii do 30 dní odo dňa zistenia chyby.
Článok 6
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 30. septembra 1998